KOMISSION KERTOMUS EUROOPAN PARLAMENTILLE JA NEUVOSTOLLE

euron suojaamista rahanväärennykseltä koskevan Perikles-ohjelman täytäntöönpanosta ja tuloksista vuonna 2014

1.Yleistä

Perikles 2020 -ohjelma on tietojenvaihtoa, avunantoa ja koulutusta koskeva toimintaohjelma euron suojaamiseksi rahanväärennykseltä. Se korvaa vuonna 2001 perustetun Perikles-ohjelman, jota toteutettiin vuosina 2002–2013. Ohjelma perustettiin 11. maaliskuuta 2014 annetulla Euroopan parlamentin ja neuvoston asetuksella (EU) N:o 331/2014. Tässä asetuksessa vahvistetaan ohjelman kestävän 31. joulukuuta 2020 saakka. Asetuksen 13 artiklan 3 kohdassa edellytetään, että komissio toimittaa vuosittain tiedot ohjelman tuloksista Euroopan parlamentille ja neuvostolle. Tällä kertomuksella vastataan kyseiseen vaatimukseen vuoden 2014 osalta.

Perikles 2020 -ohjelmalla on useita lisäominaisuuksia aiempaan ohjelmaan verrattuna. Ensinnäkin asetuksen 8 artiklan 2 kohdan c alakohtaan sisältyy muuna tukikelpoisena toimena sellaisten laitteiden hankinnat, jotka tulevat rahanväärennyksen torjuntaan erikoistuneiden viranomaisten käyttöön. Toiseksi tukikelpoisten kustannusten järjestelmää on yksinkertaistettu. Lisäksi asetuksen 10 artiklassa säädetään avustusten yhteisrahoitusosuudeksi 75 prosenttia, mutta perustelluissa poikkeustapauksissa, jotka määritetään vuotuisissa työohjelmissa, sallitaan kuitenkin avustusten yhteisrahoitusosuuden korottaminen enintään 90 prosenttiin tukikelpoisista kustannuksista. Lopuksi todettakoon, että Perikles 2020 -ohjelmaan sisältyviä seurannan ja arvioinnin osatekijöitä on lujitettu.

2.Ohjelman täytäntöönpano ja vuonna 2014 sidottujen Perikles-toimien tulokset

Perikles 2020 -ohjelman toteuttamista varten vuoden 2014 talousarvioksi vahvistettiin 924 200 euroa, ja se rahoitettiin Euroopan unionin vuoden 2014 yleisen talousarvion budjettikohdasta 24 03 01. Vuonna 2014 sidottiin yhteensä 878 517 euroa.

Ohjelman täytäntöönpanosta kuvastui jäsenvaltioiden sitoutuminen euron suojaamiseen väärentämiseltä. Euron väärentämisen torjuntaa käsittelevässä asiantuntijaryhmässä käytyjen, monivuotista strategiaa koskevien keskustelujen ansiosta kokonaisbudjetista pystyttiin sitomaan 95 prosenttia vuonna 2014.

Vuonna 2014 ohjelmasta rahoitettiin 10:ä hanketta. Näistä kuusi oli peräisin euroalueen jäsenvaltioiden toimivaltaisilta viranomaisilta, kun taas neljä oli komission aloitteita. Kolme toimea toteutettiin vuonna 2014 ja seitsemän toimea toteutetaan vuonna 2015. Ohjelmaan vuonna 2014 hakeneet edustivat kolmea jäsenvaltiota: Italiaa, Ranskaa ja Espanjaa. Tämä osoittaa, että maat, joita euron väärennökset eniten koskettavat, ovat käyttäneet Perikles-varoja muita useammin. Asetus, jolla Perikles 2020 -ohjelman soveltaminen pitäisi ulottaa euroalueen ulkopuolisiin jäsenvaltioihin, on parhaillaan EU:n lainsäätäjän käsittelyssä. Näin ollen ohjelmaa sovellettiin vuonna 2014 ainoastaan euroalueen jäsenvaltioihin.

Kuviot I ja II: Toimien määrä jäsenvaltioittain (avustukset ja hankinnat 2014)

ja toimen tyyppi

Toimet, joita koskevat maksusitoumukset tehtiin vuonna 2014, koostuivat kolmesta seminaarista, kolmesta teknisestä koulutuksesta, kahdesta henkilövaihdosta ja kahdesta tutkimuksesta.

Näitä toimia toteutettiin sekä EU:ssa että sen ulkopuolella riippuen erityisistä tarpeista suojata euroa väärentämiseltä. Perikles-ohjelmassa on sen perustamisesta alkaen vakiinnutettu alueellinen lähestymistapa toteuttamalla toimia erityisen herkillä alueilla maailmassa. Erityisiä kohdealoja vuonna 2014 olivat Latinalainen Amerikka (Chile ja Kolumbia), Kaakkois-Eurooppa (Albania ja Turkki) ja Välimeren alue.

Seuraavissa kuvioissa eritellään Perikles 2020 -ohjelman osallistujien alkuperä ja ammatillinen tausta: